《送晁侍郎知抚州》
宋代·吕本中

与君相从四十载，老病昏昏君不怪。交游大半在鬼录，一时辈行惟君在。

前年簪笔侍明光，论议风流传梗概。迩来同住此荒城，笑语澜翻绝机械。

薄酒重寻他日盟，新诗未了平生债。今君奉诏作邻郡，共喜朝廷有除拜。

定知惠政及斯民，一洗从来州郡隘。瓮头春色早晚熟，远寄还须例沾丐。

为君试草德政碑，萧何自昔文无害。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。